Rcab kꞌij jeꞌ wnak je eponnak che bnoy nimkꞌij congan e qꞌuiy chca xeccꞌaxaj che npona Jesús pe tnamet Jerusalén.
Arj-eꞌ xquecꞌom pa ruxak tak cheꞌ palma,
y xepeta che rcꞌulic.
Cꞌjaraꞌ xquemaj rakic quechiꞌ y cawra xecbij:
—Dios koꞌat-oꞌ camic,
xpeta Toꞌonel,
najniꞌla nim rukꞌij,
arjaꞌ Rey kxin ok aj Israel,
penak prubiꞌ Kajaw Dios.
Caraꞌ necbij jeꞌa.
Jaꞌ Jesús xcanoj jun chꞌit coꞌl bur.
Tak xcontaja rmal xetzꞌbeꞌ pa tzrij.
Caraꞌ xuban ajniꞌ tzꞌibtal cana ojer chpam rtzojbal Dios che nbantaj na y cawra nbij:
—Je ixix aj Sion,
mtexibej ta ewiꞌ camic,
tetzꞌtaꞌ mpaꞌ,
xpeta Rey ewxin,
tzꞌbul ta tzrij jun chꞌit coꞌl bur.
Per je rdiscípulo Jesús mesquier nchꞌobtaja cmal nabey njelal jawrara je ntajina nuban Jesús.
Tak xcꞌastaja Jesús chquecjol cnomkiꞌ y tak xojteꞌa chcaj cꞌjaraꞌ xchꞌobtaja cmal y xerkaja pquewáꞌ jtzꞌiban cana ojer chpam rtzojbal Dios je njelal jxuban Jesús,
ajniꞌ tzꞌiban cana y ncaraꞌ xbaꞌna tzra.
Tzraꞌ ecꞌol waꞌ jleꞌ jxetzꞌtowa rxin Jesús tak xuyic Lázaro chquecjol cnomkiꞌ y j-eꞌ xeccꞌaxaj nak xbij tzra Lázaro che nel ta chpam jul abar mkun waꞌ.
J-ewra wnak xquemaj rbixic chca jleꞌ chic wnak njelal je xquetzꞌet.
Rmal cꞌaraꞌ tak xepeta jeꞌ wnak che rcꞌulic Jesús com xeccꞌaxaj milagro jxuban tzra Lázaro.
J-eꞌ cꞌa aj fariseo congan pkan quen-on rmal cꞌaraꞌ xquemaj rbixic chbil tak quiꞌ y cawra necbij:
—Queꞌetzꞌtaꞌ mpaꞌ jeꞌ wnak laꞌ,
xeba ruqꞌuin Jesús per nche conjelal,
camic majoꞌn chic achnak nkaban tzra.